Adiel Paananen

Adiel Arthur Paananen (3. tammikuuta 1897 Saarijärvi – 25. heinäkuuta 1968 Saarijärvi) oli suomalainen maastohiihtäjä, joka kilpaili 1920- ja 1930-luvulla.

Paananen voitti pronssimitalin 50 kilometrin hiihdossa Oslon MM-kilpailuissa 1930. Hän hävisi Ruotsin Sven Utterströmille noin 4,5 minuuttia ja Norjan Arne Rustadstuenille yli 3,5 minuuttia. Samojen kisojen 18 kilometrin matkalla hän sijoittui 13:nneksi. Sankt Moritzin 1928 talviolympialaisissa Paananen keskeytti 50 kilometrillä.

Suomen mestaruuden Saarijärven Pullistusta edustanut Paananen voitti 60 kilometrillä vuonna 1927 ja 50 kilometrillä 1929. Viidelläkympillä hän sai SM-hopeaa vuosina 1930 ja 1933. Ounasvaaran kisoissa hän voitti 30 kilometriä vuonna 1928, 10 kilometriä vuonna 1929 sekä 50 kilometriä vuosina 1929 ja 1931. Salpausselän Kisoissa hän sijoittui 50 kilometrillä toiseksi vuonna 1927.

Ammatiltaan Adiel Paananen oli maanviljelijä.

Lähteet

 

Suomalaiset maastohiihtäjät
Vuonna 1897 syntyneet
Vuonna 1968 kuolleet